**PROPUNERI PRIVIND MODIFICAREA LEGISLAȚIEI**

**pentru repartizarea între Primăria Municipiului București și primăriile de sector a impozitelor pe venit și a taxelor și impozitelor locale colectate de la bucureșteni cu aprobarea Consiliului General al Municipiului București**

**Art. I**

**Legea nr. 227/2015 privind Codul fiscal, publicată în Monitorul Oficial al României, Partea I, nr. 688 din 10 septembrie 2015, cu modificările şi completările ulterioare, se modifică după cum urmează:**

1. La articolul 455, alineatul (3) se modifică şi va avea următorul cuprins:

“(3) Impozitul prevăzut la alin. (1), denumit în continuare impozit pe clădiri, precum şi taxa pe clădiri prevăzută la alin. (2) se datorează către bugetul local al comunei, al oraşului sau al municipiului în care este amplasată clădirea. În cazul municipiului Bucureşti, impozitul şi taxa pe clădiri se fac venit la bugetul local al municipiului București.”

2. La articolul 463, alineatul (3) se modifică şi va avea următorul cuprins:

“(3) Impozitul prevăzut la alin. (1), denumit în continuare impozit pe teren, precum şi taxa pe teren prevăzută la alin. (2) se datorează către bugetul local al comunei, al oraşului sau al municipiului în care este amplasat terenul. În cazul municipiului Bucureşti, impozitul şi taxa pe teren se fac venit la bugetul local al municipiului București.”

3. La articolul 468, alineatul (3) se modifică şi va avea următorul cuprins:

“(3) Impozitul pe mijloacele de transport se plăteşte la bugetul local al unităţii/subdiviziunii administrativ- teritoriale unde persoana îşi are domiciliul, sediul sau punctul de lucru, după caz. În cazul municipiului Bucureşti, impozitul pe mijloacele de transport se face venit la bugetul local al municipiului București.”

4. La articolul 475, alineatele (1) - (4) se modifică şi vor avea următorul cuprins:

“(1) Taxa pentru eliberarea autorizaţiilor sanitare de funcţionare se stabileşte de consiliul local, respectiv de Consiliul General al Municipiului Bucureşti, şi este de până la 20 lei, inclusiv.

(2) Taxele pentru eliberarea atestatului de producător, respectiv pentru eliberarea carnetului de comercializare a produselor din sectorul agricol se stabilesc de către consiliile locale, respectiv de Consiliul General al Municipiului Bucureşti, şi sunt de până la 80 lei, inclusiv.

(3) Persoanele a căror activitate este înregistrată în grupele CAEN 561 - Restaurante, 563 - Baruri şi alte activităţi de servire a băuturilor şi 932 - Alte activităţi recreative şi distractive, potrivit Clasificării activităţilor din economia naţională - CAEN, actualizată prin Ordinul preşedintelui Institutului Naţional de Statistică nr. 337/2007 privind actualizarea Clasificării activităţilor din economia naţională - CAEN, datorează bugetului local al comunei, oraşului, municipiului sau municipiului București, după caz, în a cărui rază administrativ-teritorială se desfăşoară activitatea, o taxă pentru eliberarea/vizarea anuală a autorizaţiei privind desfăşurarea acestor activităţi, în funcţie de suprafaţa aferentă activităţilor respective, în sumă de:

a) până la 4.000 lei, pentru o suprafaţă de până la 500 m2, inclusiv;

b) până la 8.000 lei pentru o suprafaţă mai mare de 500 m2.

(4) Nivelul taxei prevăzute la alin. (3) se stabileşte prin hotărâre a consiliului local. La nivelul municipiului Bucureşti, această taxă se stabileşte de către Consiliul General al Municipiului Bucureşti şi se face venit la bugetul local al municipiului Bucureşti.”

5. La articolul 477, alineatele (3), (5) și (7) se modifică şi vor avea următorul cuprins:

“(3) Taxa prevăzută în prezentul articol, denumită în continuare taxa pentru servicii de reclamă şi publicitate, se plăteşte la bugetul local al unităţii administrativ-teritoriale în raza căreia persoana prestează serviciile de reclamă şi publicitate. La nivelul municipiului Bucureşti, această taxă se stabileşte de către Consiliul General al Municipiului Bucureşti şi se face venit la bugetul local al municipiului Bucureşti.

(5) Cota taxei se stabileşte de consiliul local, respectiv de Consiliul General al Municipiului Bucureşti, fiind cuprinsă între 1% şi 3%.

(7) Taxa pentru servicii de reclamă şi publicitate prevăzută la alin. (1) se declară şi se plăteşte de către prestatorul serviciului de reclamă şi publicitate la bugetul local, respectiv la subdiviziunea unitații administrativ teritorială a municipiului București, lunar, până la data de 10 a lunii următoare celei în care a intrat în vigoare contractul de prestări de servicii de reclamă şi publicitate.”

6. La articolul 478, alineatul (1) se modifică şi va avea următorul cuprins:

“(1) Orice persoană care utilizează un panou, un afişaj sau o structură de afişaj pentru reclamă şi publicitate, cu excepţia celei care intră sub incidenţa art. 477, datorează plata taxei anuale prevăzute în prezentul articol către bugetul local al comunei, al oraşului sau al municipiului, după caz, în raza căreia/căruia este amplasat panoul, afişajul sau structura de afişaj respectivă. La nivelul municipiului Bucureşti, această taxă revine bugetului municipiului București.”

7. La articolul 480, alineatul (2) se modifică şi va avea următorul cuprins:

“(2) Impozitul pe spectacole se plăteşte la bugetul local al unităţii administrativ-teritoriale în raza căreia are loc manifestarea artistică, competiţia sportivă sau altă activitate distractivă. La nivelul municipiului Bucureşti, impozitul pe spectacole ~~este~~ se constituie venit al bugetului local al municipiului Bucureşti.”

8. La articolul 486, alineatele (2), (4), (5) și (6) se modifică şi vor avea următorul cuprins:

“(2) Consiliile locale pot institui taxe pentru deţinerea sau utilizarea echipamentelor şi utilajelor destinate obţinerii de venituri care folosesc infrastructura publică locală, pe raza localităţii unde acestea sunt utilizate, precum şi taxe pentru activităţile cu impact asupra mediului înconjurător. În municipiul București taxele pot fi instituite de către Consiliul General al Municipiului Bucureşti.

(4) Taxa pentru îndeplinirea procedurii de divorţ pe cale administrativă este în cuantum de 500 lei şi poate fi majorată prin hotărâre a consiliului local, fără ca majorarea să poată depăşi 50% din această valoare. Taxa se face venit la bugetul local. În municipiul București taxa poate fi majorată de către Consiliul General al Municipiului Bucureşti și se face venit al bugetului local al municipiului București.

(5) Pentru eliberarea de copii heliografice de pe planuri cadastrale sau de pe alte asemenea planuri, deţinute de consiliile locale, consiliul local stabileşte o taxă de până la 32 lei, inclusiv.

(6) Prin excepţie de la prevederile alin. (1), consiliile locale și Consiliul General al Municipiului Bucureşti, după caz, pot institui taxa pentru reabilitare termică a blocurilor de locuinţe şi locuinţelor unifamiliale, pentru care s-au alocat sume aferente cotei de contribuţie a proprietarilor, în condiţiile Ordonanţei de urgenţă a Guvernului nr. 18/2009, aprobată cu modificări şi completări prin Legea nr. 158/2011, cu modificările şi completările ulterioare.”

9. Articolul 488 se modifică şi va avea următorul cuprins:

“În cazul persoanelor fizice şi juridice care încheie contracte de fiducie conform Codului civil, impozitele şi taxele locale aferente masei patrimoniale fiduciare transferate în cadrul operaţiunii de fiducie sunt plătite de către fiduciar la bugetele locale ale unităţilor administrativ-teritoriale unde sunt înregistrate bunurile care fac obiectul operaţiunii de fiducie, cu respectarea prevederilor prezentului titlu, începând cu data de 1 ianuarie a anului următor celui în care a fost încheiat contractul de fiducie. La nivelul municipiului Bucureşti, impozitele şi taxele locale aferente masei patrimoniale fiduciare transferate în cadrul operaţiunii de fiducie sunt venituri ale bugetului local al municipiului Bucureşti.”

10.- Art. 490 se modifică și va avea următorul cuprins:

“Art. 490 Controlul şi colectarea impozitelor şi taxelor locale

(1) Autorităţile administraţiei publice locale şi organele speciale ale acestora, după caz, sunt responsabile pentru stabilirea, controlul şi colectarea impozitelor şi taxelor locale, precum şi a amenzilor şi penalizărilor aferente.

(2) În cazul municipiului București autorităţile administraţiei publice locale ale subdiviziunilor acestuia şi organele speciale ale acestora, după caz, sunt responsabile pentru stabilirea, controlul, colectarea și virarea integrală a veniturilor prevăzute la alin. (1) către bugetul local al unității administrativ-teritoriale.”

11. La articolul 494, alineatele (1) - (10) se modifică şi vor avea următorul cuprins:

“1) Impozitele şi taxele locale, majorările de întârziere, precum şi amenzile aferente acestora constituie integral venituri la bugetele locale ale unităţilor administrativ-teritoriale. La nivelul municipiului Bucureşti acestea constituie integral venituri ale bugetului local al municipiului Bucureşti.

(2) Impozitul pe clădiri, precum şi amenzile aferente acestuia constituie venituri la bugetul local al unităţii administrativ-teritoriale în raza căreia este situată clădirea respectivă. La nivelul municipiului Bucureşti acestea constituie integral venituri ale bugetului local al municipiului Bucureşti.

(3) Impozitul pe teren, precum şi amenzile aferente acestuia constituie venituri la bugetul local al unităţii administrativ-teritoriale în raza căreia este situat terenul respectiv. La nivelul municipiului Bucureşti acestea constituie integral venituri ale bugetului local al municipiului Bucureşti.

(4) Cu excepţiile prevăzute la alin. (5), impozitul pe mijlocul de transport, majorările de întârziere, precum şi amenzile aferente acestuia constituie venituri la bugetul local al unităţii administrativ-teritoriale în raza căreia trebuie înmatriculat sau înregistrat mijlocul de transport respectiv. La nivelul municipiului Bucureşti acestea constituie integral venituri ale bugetului local al municipiului Bucureşti.

(5) Veniturile provenite din impozitul pe mijlocul de transport stabilit în concordanţă cu prevederile art. 470 alin. (5) şi (6), majorările de întârziere, precum şi amenzile aferente se pot utiliza exclusiv pentru lucrări de întreţinere, modernizare, reabilitare şi construire a drumurilor locale şi judeţene, din care 60% constituie venituri la bugetul local şi 40% constituie venituri la bugetul judeţean. În cazul municipiului Bucureşti, acestea constituie venituri integral la bugetul municipiului Bucureşti.

(6)Taxele locale prevăzute la cap. V din prezentul titlu constituie venituri ale bugetelor locale ale unităţilor administrativ - teritoriale, respectiv al municipiului București, după caz. Pentru eliberarea certificatelor de urbanism şi a autorizaţiilor de construire de către preşedinţii consiliilor judeţene, cu avizul primarilor comunelor, taxele datorate constituie venit în proporţie de 50% la bugetul local al comunelor şi de 50% la bugetul local al județului. La nivelul municipiului București acestea constituie integral venituri ale bugetului local al municipiului București.

(7) Taxa pentru afișaj în scop de reclamă şi publicitate, precum și amenzile aferente constituie venituri la bugetul local al unității administrativ-teritoriale unde este situat afișajul, panoul sau structura pentru afișajul în scop de reclamă şi publicitate. La nivelul municipiului București, taxa și amenzile constituie integral venituri ale bugetului local al municipiului București.

(8) Impozitul pe spectacole, precum şi amenzile aferente constituie venituri la bugetul local al unității administrativ-teritoriale unde are loc manifestarea artistică, competiția sportivă sau altă activitate distractivă. La nivelul municipiului București acestea constituie integral venituri ale bugetului local al municipiului București.

(9) Celelalte taxe locale prevăzute la art. 486, precum şi amenzile aferente constituie venituri la bugetul local al unității administrativ-teritoriale unde este situat locul public sau echipamentul respectiv ori unde trebuie înmatriculat vehiculul lent. La nivelul municipiului București acestea constituie integral venituri ale bugetului local al municipiului București.

(10) Constituie venit la bugetul local, respectiv al municipiului București, sumele provenite din:

a) majorările pentru plata cu întârziere a impozitelor și taxelor locale;

b) taxele judiciare de timbru și alte taxe de timbru prevăzute de lege.

**Art. II**

În termen de 30 de zile de la intrarea în vigoare a prezentei legi, Guvernul va modifica în mod corespunzător Hotărârea Guvernului nr. 1/2016 pentru aprobarea Normelor metodologice de aplicare a Legii nr. 227/2015 privind Codul fiscal, publicată în Monitorul Oficial al României, Partea I, nr. 22 din data de 13 ianuarie 2016.

**Art. III**

**Ordonanța Guvernului nr. 2/2001 privind regimul juridic al contravențiilor, publicată în Monitorul Oficial al României, Partea I, nr. 410 din 25 iulie 2001, cu modificările și completările ulterioare, se modifică după cum urmează:**

1. La articolul 8, alineatele (3) și (4) se modifică și vor avea următorul cuprins:

“(3) Sumele provenite din amenzile aplicate persoanelor juridice în conformitate cu legislația în vigoare se fac venit integral la bugetul de stat, cu excepția celor aplicate, potrivit legii, de autoritățile administrației publice locale și amenzilor privind circulația pe drumurile publice, care se fac venit integral la bugetele locale ale unității administrativ-teritoriale în care contravenientul își are domiciliul sau sediul, după caz. În cazul municipiului București sumele provenite din amenzile aplicate persoanelor juridice sunt venit integral al bugetului local al municipiului București, cu excepția celor care sunt venit al bugetului de stat.

(4) Sumele provenite din amenzile aplicate persoanelor fizice în conformitate cu legislația în vigoare se fac venit integral la bugetele locale ale unității administrativ-teritoriale în care contravenientul își are domiciliul. În cazul municipiului București sumele provenite din amenzile aplicate persoanelor fizice sunt venit integral al bugetului local al municipiului București.”

**Art. IV**

**Ordonanța de urgență a Guvernului nr. 80/2013 privind taxele judiciare de timbru, publicată în Monitorul Oficial al României, Partea I, nr. 392 din 29 iunie 2013, cu modificările și completările ulterioare, se completează după cum urmează:**

1. La articolul 40, după alineatul (1) se introduce un nou alineat, alin. (11), cu următorul cuprins:

“(11) În cazul municipiului București, taxele judiciare de timbru plătite de persoanele fizice sau juridice constituie venit la bugetul local al municipiului București, cu excepția celor care sunt venit al bugetului de stat.”

**Art. V**

**Legea nr. 273/2006 privind finanțele publice locale, publicată în Monitorul Oficial al României, Partea I, nr. 618 din 18 iulie 2006, cu modificările și completările ulterioare, se modifică și se completează după cum urmează:**

1. La articolul 32, alineatele (3) și (4) se modifică și vor avea următorul cuprins:

“(3) Pentru municipiul București, lunar, până cel târziu la data de 8 a lunii în curs, se alocă 100% din impozitul pe venit estimat a fi încasat la bugetul de stat la nivelul unității administrativ-teritoriale în luna anterioară.

(4) În execuție, echilibrarea bugetului local al municipiului București și a bugetelor locale ale sectoarelor se aprobă prin hotărâre a Consiliului General al Municipiului București.”

2. După articolul 322 se introduce un articol nou, art. 323, cu următorul cuprins:

“Art. 323 Prevederi aplicabile municipiului București

(1) Veniturile din impozite și taxe locale, taxe judiciare de timbru, amenzi și impozitul pe venit încasat se repartizează în parte către sectoarele municipiului București, prin hotărâre a Consiliului General al Municipiului București, pe baza unor criterii cum sunt:

a) suprafața subdiviziunii unității administrativ-teritoriale,

b) populația,

c) proiecte de investiții cu implicații majore pentru municipiul București,

d) proiecte de investiții ale sectorului,

e) asigurarea cofinanțării proiectelor,

f) gradul de colectare realizat, în anul anterior, de către fiecare subdiviziune a municipiului București

f) alte criterii stabilite prin hotărâre a Consiliului General al Municipiului București.

3. Alineatul (6) al articolului 33 se abrogă.

4. La articolul 33 alineatul (7) se modifică și va avea următorul cuprins:

“Nerespectarea prevederilor alin. (3)-(5) atrage nulitatea absolută a deciziilor directorilor direcțiilor generale ale finanțelor publice și a hotărârilor adoptate de consiliile județene pentru repartizarea sumelor şi a cotelor defalcate din unele venituri ale bugetului de stat pentru echilibrarea bugetelor locale, urmând să se emită o nouă decizie, respectiv o nouă hotărâre, în termen de 5 zile lucrătoare de la data anulării acestora. Nulitatea se constată de către instanța de contencios administrativ, la sesizarea prefectului sau a oricărei alte persoane interesate.”